Matovič, Igor, podpredseda vlády a minister financií SR (2022-11-10):
Vážená pani, nie je tu? Som myslel, že bude Rómeo a Lucia druhý diel. Čiže, vážená pani poslankyňa, ďakujem pekne za vašu otázku. Ministerstvo financií musí pri každom rozhodnutí, najmä v prípade opatrení, ktoré majú výrazný vplyv na rozpočet, reflektovať na aktuálnu makroekonomickú situáciu. Tá je výrazne iná ako na jeseň vzhľadom na nepredvídateľné externé a geopolitické faktory. Zníženie sadzieb DPH aj na 10 % pre sektor reštaurácií by bolo spojené s výpadkom príjmov štátu. Zníženie DPH ako-také neprispeje k poklesu cien, ani k vyššej konkurencieschopnosti sektora. Nižšia DPH sa prejaví primárne vo vyšších príjmoch podnikateľov. Cieľ prilákať väčšie množstvo spotrebiteľov sa týmto nenaplní. Úľava na DPH pomôže sektoru ako celku len v menšej miere, pretože mnohé transakcie boli v minulosti vykázané na úrovni šedej ekonomiky. DPH medzera pre ubytovanie a stravovanie vo výške 65 % patrí medzi najvyššie v ekonomike. Cestovný ruch a gastro vykazujú zo svojej povahy činnosti nízku produktivitu, čo platí aj pre dobré časy. V rokoch 2016 až 2018 bolo zo 100 eur tržieb priemerný zisk iba 20 centov, vykázaný zisk 20 centov. Rozsah daňových únikov tak môže odrážať snahu subjektov o dosiahnutie vyššej ziskovosti na úkor zaplatených daní. V tejto súvislosti preto prinášame novelu zákona o elektronickej registračnej pokladnici. Jej cieľom je zníženie daňových únikov tým, že samotných občanov postaví do funkcie daňových kontrolórov. Tí budú môcť totiž po nahratí bločku do mobilnej aplikácie získať naspäť časť sumy, čo za tovar zaplatili. Podnikateľov tak bude táto legislatíva motivovať k tomu, aby doklad vydávali a ľudí, aby do prevádzok chodili. Benefitovať z tejto úpravy budú najmä poctiví podnikatelia, ktorí sa nepohybujú v zóne sivej ekonomiky, a legislatíva môže mať na konci dňa aj pozitívny vplyv na štátny rozpočet. Zároveň dovoľte pripomenúť, že v období covidu mali možnosť čerpať reštaurácie a pohostinstvá tzv. prvú pomoc. V období od marca 2020 do mája 2021 toto využili reštaurácie a pohostinstvá v celkovej výške 93 mil. eur, čo je viac ako znížená DPH na 10 % v jednom roku. Od roku 2019 platí, že hotely a ubytovne majú ako jedno z mála odvetví zníženú DPH na 10 %, pričom v rámci hotelových zariadení je častokrát aj gastroprevádzka. Ďakujem pekne za pozornosť. Toľko, priznám sa, je nachystaná odpoveď z ministerstva financií, ale ja by som vám to chcel povedať ešte aj vlastnými slovami. Snom každého ministra financií je, aby mohol sa hrať na Ježiška a zároveň ten štát aby fungoval, aby bol schopný financovať všetky svoje funkcie, či už zdravotníctvo, školstvo, obranu, políciu, všetko, čo vieme, máme však vlastne pätnásť rezortov, viete sama. Na druhej strane dnes Slovensko zažíva veľmi, myslel som hrať na Ježiška, že znižovať dane, znižovať odvody, a to takým spôsobom, aby to ekonomike samej teda nieže neublížilo, samozrejme, aj ekonomike to pomôže, ale aby to verejným financiám neublížilo. A v tomto prípade pri návrhu na zníženie DPH v gastroprevádzkach na Slovensku Inštitút finančnej politiky vypočítal dopady približne 110 mil. eur aj po zohľadnení toho, že by títo podnikatelia viacej priznávali svoje tržby. Ak tieto údaje, ktoré som dostal z ministerstva financií, platia, to znamená, že pri DPH v stravovaní a v ubytovaní sú úniky približne 65 % a patria medzi najvyššie v ekonomike. To znamená, že z troch eur DPH, ktorá by mala byť vybraná, priznaná a odvedená štátu, sa vyberie len jedno euro DPH a ostatné ide v tej šedej zóne, bohužiaľ, bez bločku a podobne. Preto sme aj prišli teda s tou iniciatívou, aby sme vtiahli možno aj ľudí do deja zákazníkov v reštauráciách a s iniciatívou, ktorá by žiadnym spôsobom neublížila poctivým podnikateľom, ktorí aj dnes bločky vydávajú, ktorá by týmto podnikateľom pomohla v tom, že každý zákazník by získal 20-percentnú zľavu na svoju konzumáciu, čo sa homo economicus, čím sme zrejme všetci, každý jeden poteší. Zažívame ťažké časy, približne 7 mld. eur ideme dať do riešenia energetickej krízy a toto by bolo ďalších sto miliónov eur, na ktoré momentálne nemáme, nemáme zdroje, čím by sme to vykryli.